Aktrise lig sluier oor “tweede beroep”Yvonne van den Bergh. Foto: Facebook Yvonne van den Bergh, wat bekend is vir haar rol as Chloe Breedt in die kykNET-program Vallei van Sluiers, het op Facebook ŉ bekentenis gemaak oor “haar tweede beroep en groot liefde” naamlik BDSM, oftewel Bondage and Discipline, Dominance and Submission, Sadism and Masochism. “Hierdie wat ek julle nou gaan vertel, het eintlik niks met enigiemand te doen nie, maar Rapport dink ongelukkig nie so nie en wil dit Sondag publiseer. ‘n Online stalker, ‘n cyber-boelie, het BDSM-foto’s van my vir hulle gestuur. Ek weet ‘n koerant sal dit net probeer sensasionaliseer, so ek vertel dan eerder vir almal wat my tweede beroep en groot liefde is, al het dit niks met enigiemand te doen nie,” het Van den Bergh op Facebook geskryf. Volgens Van den Bergh is sy ŉ dominatrix. “Dit is nie vir my seksueel nie en ek doen geen seksuele aktiwiteite in die Strafkamer nie. Ek is altyd ten volle geklee, maar die mans en vrouens wat ek straf is uiteraard altyd naak.” Van den Berg skryf verder dat sy dit professioneel asook vir plesier doen. “Ek doen CP, wat staan vir Corporal Punishment (lyfstraf). Ek spesialiseer in judicial caning, wat losweg vertaal as uiters harde rottangslaan. Dis wel nie al wat ek doen nie. Ek gebruik baie verskillende tipes implemente.” Volgens Van den Bergh weet haar man, die voormalige Geraas-aanbieder Jacques du Preez, van haar tweede beroep en ondersteun hy haar. “Hy stel geensins self in lyfstraf belang nie en ek beoefen die kuns nie op hom nie. My kinders weet, my fantastiese ouers weet, my vriende weet almal en nou weet julle ook. “BDSM is nie sleg nie. Dit het ook niks met geweld te doen nie. Ek het die neiging al van kleintyd af, maar het dit vir baie lank onderdruk uit vrees vir ander mense se vooroordele,” het sy geskryf. Van den Bergh het ook bekendheid verwerf vir haar rolle in die Die vierde kabinet, 7de Laan en Orion.